《岁暮集黎惟仁紫芝山房》
明代·梁有誉

云木自萧疏，何惭大隐居。雨残三径菊，尘满一床书。

开户鸟声过，移尊竹色虚。沧江复岁晏，谁念病相如。

作者简介：广东顺德人，字公实，号兰汀。与欧大任等同学于黄佐，有诗名。嘉靖二十九年进士，除刑部主事。与李攀龙等结诗社，史称后七子。因念母，称病归。杜门读书，虽大吏至，亦不出见。卒年三十六。有《兰汀存稿》。